## El Consell aprova l’avantprojecte de llei reguladora de l’accés a l’entorn de les persones amb discapacitat usuàries de gos d’assistència

*** Establix el dret de les persones usuàries de gos d’assistència a accedir a espais públics o privats d’ús col·lectiu i romandre en estos espais sense ser discriminades
* Especifica els requisits per a l’ensinistrament i la certificació dels gossos d’assistència**

El Consell ha aprovat l’avantprojecte de la llei reguladora de l’accés a l’entorn de les persones amb discapacitat usuàries de gos d’assistència, que té com a objectiu garantir la plena inclusió i autonomia de les persones amb discapacitat que depenen d’estos animals per a la seua mobilitat i seguretat en la vida quotidiana.

La nova normativa, a proposta de la Vicepresidència Primera i Conselleria de Servicis Socials, Igualtat i Vivenda, busca enfortir el marc normatiu existent a la Comunitat Valenciana en matèria d’accessibilitat i reforçar els drets de les persones amb discapacitat que requerixen un gos d’assistència.

Amb això, es pretén assegurar el seu lliure accés a tots els espais públics i privats d’ús col·lectiu, així com als mitjans de transport, centres educatius, sanitaris i de qualsevol altre àmbit a on el seu accés siga necessari.

La normativa respon a la necessitat d’actualitzar i unificar les regulacions existents, proporcionant més seguretat jurídica, tant a les persones usuàries com als establiments i servicis que han de garantir el compliment d’estos drets.

Així mateix, establix un marc clar per a diferenciar els gossos d’assistència dels animals de suport emocional i de teràpia assistida, i evita confusions normatives.

D’altra banda, el text reforça l’obligació de conscienciació i sensibilització social sobre la importància de l’accés sense restriccions dels gossos d’assistència.

**Dret a accedir a qualsevol espai**

Entre les principals disposicions, l’avantprojecte de llei establix el dret de les persones usuàries de gos d’assistència a accedir i romandre en qualsevol espai públic o privat d’ús col·lectiu sense ser discriminades.

D’esta manera, garantix l’accés de les persones usuàries de gos d’assistència a diversos espais, inclosos transports i àmbit laboral, així com llocs i zones privades d’ús col·lectiu.

**Ensinistrament**

El document regula també, de manera específica, els requisits per a l’ensinistrament i la certificació dels gossos d’assistència, amb la finalitat d’assegurar que les persones amb discapacitat compten amb animals preparats i reconeguts oficialment. I es reforça el paper dels centres d’ensinistrament i les entitats formadores per a garantir la professionalització del sector i la qualitat del servici.

A més, s’atorga un reconeixement específic als drets de les persones educadores de cadells i ensinistradores de gossos en formació, establint les seues obligacions i beneficis.

També es regula la situació dels gossos d’assistència jubilats per a assegurar-ne el benestar una vegada finalitzat el seu servici.

L’avantprojecte de llei estipula la creació d’un registre oficial de gossos d’assistència i unitats de vinculació dins de la conselleria competent en matèria de servicis socials, i millora la traçabilitat i el control administratiu.

Finalment, es fixa un règim sancionador per a garantir el compliment efectiu dels drets reconeguts en la llei.

**Compromís amb l’accessibilitat**

El text legislatiu s’estructura en quatre capítols, amb un total de 31 articles, set disposicions addicionals, dos disposicions transitòries, una disposició derogatòria i cinc disposicions finals.

El Consell reafirma amb esta iniciativa el seu compromís amb l’accessibilitat universal i la igualtat d’oportunitats per a totes les persones. L’aprovació d’este avantprojecte de llei suposa un pas avant en l’eliminació de barreres i en la consolidació d’una societat més inclusiva i justa.

Fecha: 11/03/2025